Efter åbent at have beskyldt formanden for krigsforbryderdomstolen i Haag for at være en marionetdukke for USA, bliver den danske dommer Frederik Harhoff nu frataget sit hverv som dommer i en sag mod en serbisk partileder, der står anklaget for krigsforbrydelser.

Det fremgår af en kendelse fra domstolen, som Information er i besiddelse af.

Frederik Harhoff beskyldte i juni i et brev, som BT senere offentliggjorde, domstolen for at have ændret praksis, således at anklagede, der tidligere ville være blevet fundet skyldige i krigsforbrydelser, i dag går fri. Praksisændringen skulle være kommet efter pres fra USA og Israel, der angiveligt frygtede, at deres egne militærfolk ville kunne blive dømt efter den daværende praksis.

Konkret påstår Harhoff i brevet, at det har ført til frifindelsen af flere anklagede krigsforbrydere fra det tidligere Yugoslavien, deriblandt den serbiske generalstabschef Momcilo Perisic, som ved første instans blev idømt 27 års fængsel for medvirken til krigsforbrydelser begået i perioden 1993-1995 i Sarajevo og Srebrenica.

Formand stod USA nær

Dokumenter fra WikiLeaks, som Information tidligere har omtalt, viser desuden, at formanden for domstolen, Theodor Meron, stod den amerikanske regering bemærkelsesværdigt nær i sin første periode som retsformand. Ifølge et notat forsøgte retsformanden at få USA til at presse på for en afskedigelse af chefanklager Carla Del Ponte. Det til trods for, at FN-ansatte forventes at optræde uafhængigt af deres nationale regering.

Det er kritikken i brevet, der nu får domstolen til midlertidigt at fratage Frederik Harhoff sit hverv. Vojislav Seselj, grundlæggeren af Det Radikale Serbiske Parti, der er tiltalt ved domstolen, har gjort gældende, at han ikke mener, Frederik Harhoff er upartisk, fordi han skulle være forudindtaget til fordel for at straffe Seselj. Det har han fået medhold i af et flertal af dommere, der har undersøgt sagen.

Dommerne finder, at »Dommer Harhoff i sit brev har demonstreret en partiskhed til fordel for domfældelse på en måde, som en rimelig og ordentligt informeret iagttager med rimelighed ville opfatte som partiskhed,« lyder det i kendelsen, som er dateret 28. august.

Afgørelsen blev truffet af tre dommere, hvoraf én var uenig i kendelsen.

Ekspert i international strafferert Dov Jacobs fra Leiden University har fulgt Harhoffs sag tæt, han mener, at Harhoff nu betaler prisen for at sige det højt, som mange andre ved krigsforbryderdomstolen i Haag mener.

»Harhoffs mulighed for at fortsætte ved domstolen er lig nul. Desuden rejser afgørelsen tvivl om mange af de uafsluttede sager, som Harhoff har fungeret som dommer i. Afgørelsen er et mareridt for krigsforbryderdomstolen,« siger Dov Jacobs.

Det har ikke været muligt at få en kommentar fra Frederik Harhoff.

Dokumentation:

Kendelse fra domstol vedr. Frederik Harhoff

Link til Frederik Harhoffs brev